Hesekiele 9 | Beibele Inthaneteng | Phetolelo ya Lefase le Lefsa
9 A nkgoeletša ka lentšu le le hlabošago ke hlwaile tsebe, a re: “Botša bao ba laetšwego go fediša motse ba batamele, yo mongwe le yo mongwe a tle a swere sebetša ka seatleng go tlo o senya!”
2 Ka bona banna ba tshelelago ba etšwa ka thoko ya kgoro ya ka godimo+ yeo e lebeletšego ka leboa, yo mongwe le yo mongwe wa bona a swere sebetša sa go pšhatlaganya ka seatleng; go be go na le monna yo mongwe gare ga bona a apere lešela la linene,+ a na le seswaro sa enke sa bangwaledi lethekeng, ke moka ba tsena ba ema hleng ga aletare ya koporo.+
3 Letago la Modimo wa Isiraele+ lona la tlošwa godimo ga bakerubi+ moo le bego le le gona, la išwa mojakong wa ntlo,+ gomme Modimo a goeletša monna yo a bego a apere lešela la linene,+ yoo lethekeng la gagwe go bego go na le seswaro sa enke sa bangwaledi.
4 Jehofa a re go yena: “Phatša motse ka bogare, gare ga Jerusalema, o swaye diphatla tša batho bao ba fegelwago le go tsetsela+ ka baka la dilo ka moka tše di šišimišago tšeo di dirwago mo gare ga wona.”+
5 A bolela le bale ba bangwe ke hlwaile tsebe a re: “Phatšang motse wo le mo šetše morago gomme le bolaye batho ba wona. Leihlo la lena le se be le kwelobohloko, le gona le se be le lešoko le le lenyenyane.+
6 Le bolaye mokgalabje, lesogana, kgarebe, ngwana yo monyenyane le basadi,+ le ba fedišetše sa ruri. Eupša le se ke la batamela motho le ge e le ofe yo a nago le leswao,+ le thomeng sekgethweng sa ka.”+ Ke moka ba thoma ka bakgalabje bao ba bego ba le pele ga ntlo.+
7 A iša pele a re go bona: “Šilafatšang ntlo ye gomme le tlatše malapa a yona ka ditopo tša ba bolailwego ka sehlogo.+ Etšwang!” Ke moka ba tšwa ba yo hlasela motse.
8 Ya re ge ba bolaya batho bao gomme nna ba ntlogetše, ka wela fase ka sefahlego+ ka goeletša ka re: “Joo,+ Mmuši Morena Jehofa! A o fediša mašaledi ohle a Isiraele ge o tšhollela pefelo ya gago godimo ga Jerusalema?”+
9 A napa a re go nna: “Molato wa ntlo ya Isiraele le ya Juda+ ke o mogolo ka kudukudu,+ naga e tletše tšhollo ya madi,+ motse wona o tletše bokgopo;+ gobane ba itše: ‘Jehofa o tlogetše naga ye,+ e bile Jehofa ga a bone.’+
10 Ge e le nna leihlo la ka le ka se be le kwelobohloko,+ le gona nka se be le lešoko.+ Ke tla bušetša tsela ya bona dihlogong tša bona.”+
11 Ka bona monna yo a aperego lešela la linene, yo a bego a na le seswaro sa enke lethekeng, a tliša pego a re: “Ke dirile kamoo o ntaetšego ka gona.”+